Túrakód: K011\_01 / Táv.: 85,7 km / Frissítve: 2019-01-23

Túranév: Szentes térsége /   
 Ópusztaszeri Nemzeti Történeti Emlékpark #1

Leírás:

85,7 km-es túránk szilárd burkolatú úton vezet. Az út elején, és a visszafelé vezető út jelentős részén árvízvédelmi töltésen haladunk.

Úticélunk az Ópusztaszeri Nemzeti Történeti Emlékpark felkeresése, melynek felfedezése, bejárása önmagában is több órás programot jelent.

*(Célszerű korán útra kelnünk, és átgondolni a park részleges megtekintésének lehetőségét!)*

Túránkra a Széchenyi liget kapujából indulunk *(úp.: 000iep)* a Csongrád felé vezető *(ÉÉNY)* kerékpárúton. Utunkat hamarosan két körforgalom keresztezi, ezután a 71,1-es tkm-nél felhajtunk a Tisza töltésére.   
*(Itt turisztikai információs táblát is találunk úp.: 002info.)*

Kezdeti irányunkat tartva *(ÉÉNY)* haladjunk a 73,1-es tkm-ig   
*(ez egyben a 451-es út kereszteződése)*, ahol balra *(NY)* kell fordulnunk. Közben elhaladunk a Szentesi Szivattyútelep mellett.   
A főútra történő balra felhajtásnál legyünk nagyon óvatosak, ugyanis a nagy forgalmú út kanyarulata miatt nem látjuk kellőképpen a gyorsan közeledő járműveket. Ne csak a szemünkre, a fülünkre is „támaszkodjunk”!

Sajnos egy rövid szakaszon *(380 m)* a közúton kell haladnunk, azonban elérvén a menetirány szerinti bal oldalon lévő *(korláttal elválasztott)* szervizutat/járdát, keljünk át a főúton, hogy végre biztonságban érezhessük magunkat. *(A közlekedés szabályai szerint nyugodtan haladhatnánk az úttesten is tovább, de a kialakult gyakorlat és személyes tapasztalatom alapján nem ajánlom, mert veszélyes lehet.)*

A hídon átgurulva, a mindkét irányban aszfaltozott töltést a   
78,5-es tkm-nél érjük el *(úp.: 005elag)*. Ez a szakasz már az EuroVelo 11 útvonalához tartozik.   
A főúton ismét át kell kelnünk *(alapos körültekintést követően)*, hogy Csongrád *(ÉÉNY)* felé bringázzunk tovább. A 79-es tkm-nél keresztezzük a vasúti síneket, az átkelést fénysorompó segíti. A Kisréti gátőrházat elhagyva már szemünk elé tárul a Serházzugi Holt-Tisza. A 80,6 tkm-nél található mentett oldali rámpán legurulva, a mederrel párhuzamosan, NY-felé futó aszfaltcsíkon kerekezünk az innen   
2,3 km-re, az Aranysziget Szociális Otthon előtt kezdődő kerékpárútig *(úp.: 10elag)*. Közben az út bal oldalán *(D)* található ártézi kútnál   
*(úp.: 009viz)* célszerű feltöltenünk vízkészletünket.

A kerékpárutat követve átkelünk a holtág túlsó partjára, ahol a kanyarulatban - letérve róla *(úp.: 011elag)*, de irányunkat tartva *(NY)* -, a vízzel párhuzamosan haladva, rövid, *(190 m)* földutas szakaszon jutunk be a Sporttelepre *(úp.: 012kapu)*. Ezen - az úton haladva - át is gurulunk, hogy immár Csongrád lakóházai között gördüljünk tovább.   
*(A telep kapuit 7:00-21:30-ig tartják nyitva.)* A Sport utca emelkedőjén feltekerve, a „T” elágazásban balra *(DDNY)* fordulva *(úp.: 013elag)* jutunk ki a benzinkútig. Ezután már az Eurovelo *(Európai Kerékpáros vándorút Hálózat)* nyomvonalán haladunk egészen Ópusztaszerig.   
Itt a kanyarulatot követve keresztezzük a 4512-es főutat, melyet megállást követően tehetünk meg *(úp.: 014elag)*, hogy innen a 4519-es úton haladjunk tovább. 490 m megtétele után, *(jobbunkon induló)*   
*(úp.: 015elag)* kerékpárút segíti biztonságos haladásunkat.   
*(Közben Felgyő közelebbi határában kereszteznünk kell a 45119 utat, elsőbbséget adva a rajta haladóknak!)* Védettségünk a 4519-es út   
7,15 km szelvényében ér véget, ekkor „fogy ki” alólunk a kerékpárút *(úp.: 016elag)*. A 9-es kilométerszelvény környékén, jobbról, lapos vizes területeken szemlélődhetünk. Az ezt uraló madárvilág mit sem törődik velünk, vagy az elsuhanó autókkal. Csanyteleket a 10,9 kmszelvényben érjük, majd a 16,7 km szelvényben hagyjuk el, a halastavakat kiszolgáló csatornák átlépését követően. A településen a tracket, a 4519-es utat és az Eurovelo útvonal iránymutatásait kövessük *(úp.: 020elag balra, 021elag jobbra)*. Tovább bringázva halastavak között haladunk, melyekre az útról kevés rálátás kínálkozik. 19,6 km szelvényben gurulunk át a Dong-éri-főcsatorna hídján, hogy a 21,3 km szelvényben már Baks belterületére érjünk. Kicsivel odébb, a 21,6 km szelvényben érjük el a kereszteződést *(úp.: 019elag)* a 4519-es számú úton, itt jobbra *(DNY)* fordulva, ugyanezen számú úton kell továbbhaladnunk. *(Ebben a kereszteződésben feltűnik kijelzőnkön a hazafelé vezető, K011j011 jelű track, melyet még hagyjunk figyelmen kívül, vagy állítsuk láthatatlanná.)* A 22 km szelvényben hagyjuk magunk mögött a lakott területet. Ópusztaszerre, a körforgalomhoz a 27,5 km szelvényben érünk. *(Közben áthaladunk 19 db békamentő alagút felett. Az elsőt   
23,7 km-nél (úp.: 032latv) az utolsót 26,2 km-nél (úp.: 052latv) találjuk, érdemes időt szánni valamelyik megtekintésére. Céljuk, hogy a békáknak az úttest által kettészelt életterét, vonulási útvonalát összekössék. Szerkezetileg az út két padkáján kiképzett terelőfalból és az úttestbe épített alagútból áll.)*

Vigyázzunk, mert a körforgalomban a kerékpáros közlekedés megoldása nem tökéletes! Ideérve célszerű egyenesen áthaladnunk rajta   
*(úp.: 054elag)*, hogy kicsivel odébb, keresztben átkelve a bal oldalunkon *(DNY)* lévő kerékpárúton folytathassuk utunkat: visszafelé a körforgalom irányába *(úp.: 055elag)*. *(A bemeneti oldalon közkutat is találhatunk a jobb oldalon (ÉNY) a kerítés szegletében.)*   
Innen 100 m-re, D-i irányban láthatjuk a Magyarok hét nyila elnevezésű emlékművet. Ismét nyeregbe szállva, a körforgalom mellett jobbra tartó *(DK)* kerékpárúton közelítsük meg célállomásunkat. A 056-os útpontnál rövid időre *(80 m)* véget ér a kerékpárút. Az itt kialakított parkolók miatt autóforgalom is van, legyünk figyelmesek! A 4519-es út 28,9 km szelvényében át kell kelnünk az úttesten *(úp.: 058elag)*, hogy a túloldalon folytatódó bringaúton tekerhessünk tovább. Itt ismét találkozunk a visszafelé vezető trackel, ne tévesszen meg bennünket! Eredeti irányunkba, DNY-felé haladjunk tovább, néhány útegyenetlenségi akadály leküzdésével. A mellékutat keresztezve   
*(úp.: 060elag)*, balra *(K)* - a kerékpárút íveit követve - guruljunk, immár lassan a célegyenesben. *(Ezen a rövid szakaszon a kerék elé nézzünk! Nincs jó állapotban az út.)*

Az aszfaltos utat elérve balra *(ÉK)* forduljunk, hogy kisvártatva megérkezzünk úti célunkhoz az Ópusztaszeri Nemzeti Történeti Emlékparkhoz, mely túránk forduló pontja is egyben. *(Pénztár: 062pénzt, Bejárat: 063ford.)* Kerékpárjaink biztonságos elhelyezésére a hátsó kapunál *(úp.: 064kapu, track: K011o011)* kínál a létesítmény lehetőséget! Itt kerítésen belüli parkolás is megoldott, valamint ártézi kútnál vízkészletünket is feltölthetjük.   
*(A parkban eltöltött idővel gazdálkodjunk okosan, még vissza is kell bringáznunk kiindulási pontunkra!)*

Ismét nyeregbe pattanva az Alföldi kéksáv turista jelzést követve az úton guruljunk a 4519-es út kereszteződéséig, melyet a 30-as km szelvényben érünk el. Közben elhaladunk a Csillagösvény Élménypark *(sövénylabirintus)* mellett (úp.: 065bejar), mely a világ harmadik legnagyobb ilyen játéka. A főúton jobbra *(ÉÉNY)* fordulva *(úp.: 066elag)* rövid szakaszon *(160 m)* maradunk. Az ismert kerékpárutat elérve   
*(úp.: 060elag)*, ezen bringázzunk az egy kilométerre lévő, első, aszfaltos kereszteződésig, ahol jobbra *(ÉK)* fordulva *(úp.: 067elag)* a track mentén szeljük át a települést, a belső részekre is rálátást nyerve.   
A 4519-es főutat a 27-es km szelvényben érjük el ismét *(úp.: 068elag)*. Itt jobbra fordulva *(ÉK)* az EuroVelo 11-es útvonalát követve haladunk egészen a Szentes-Csongrád között átívelő közúti hídig. Baksig már bejárt úton kerózhatunk. Közben szánjunk figyelmet a gazdag gólya-populációra, mely a környező vizes élőhelyek és a békák nagyszámú jelenléte mellett nem meglepő. E szakaszon, a bal oldalunkon elterülő puszta és a beljebb elhelyezkedő időszakos tó *(Büdös-szék)* a Kiskunsági Nemzeti Park / Pusztaszeri Tájvédelmi Körzetének védett területe. Baks határba érve a kereszteződésben jobbra *(K)* guruljunk tovább a 4522-es úton Mindszent felé. Az utak által körülzárt, parkos háromszögben érdemes megállnunk, és elidőznünk egy kicsit. Találunk turisztikai tájékoztató táblát, égig érő szélkakasos oszlopot, melyen a világ nagyvárosainak távolságát és irányát tekinthetjük meg, szép virágkompozíciókat, és évszaknak megfelelő bálainstallációt.   
Innen kerekezünk az árvízvédelmi töltéshez, melyet az út 2-es km kövénél érünk el.

*(Annak ellenére, hogy ez nem kimondottan izgalmas néhány kilométer, én imádom. Nyárelőn eperrel, ősszel dióval, tél elején kökénnyel kínál, melyeket mind-mind szeretek. Alapvetően kedvelem a „túragasztronómiát”, nem vetek meg semmi útszéli vadon termő, elhagyott, nemesített finomságot. Persze a kökény, nem az „inkubátortúrázók” csemegéje. Ez a bogyó, gyümölcs az első deres, gyenge fagyos reggelek után mutatja meg igazi ízét, előtte savanyú és fanyar, ekkor viszont édes és zamatos lesz. Ekkortól megkezdődik a versenyfutás az idővel. A madarakkal versengek (ők is imádják), valamint a nagy fagyokkal, mert az lesöpri a gyümölcsöt az ágakról. Az idei tél kedvezett. Most, mikor az adatrögzítő túrabejárást csinálom, már az adventi időszakot éljük, és én még kökényezhetek. Élvezem. No, igencsak elkalandoztam. Visszatérek a túrához.)*

A gátat az 56,1 tkm szelvényben érjük el a Levelényi gátőrház *(11.02.05)* mellett *(úp.: 072elag)*. Itt érkezik dél felől az Alföldi Kéktúra útvonala, hogy Mindszent felé, a kompon át fusson tova. *(Választhatjuk mi is a kompozást (track: K011o013), majd a Mindszent, Szegvár útvonalon történő hazatérést, de most, a leírásban, ezen az oldalon vezetjük tovább a túrázót.)* Található turisztikai információs tábla is, mely a tiszavirág életciklusát dolgozza fel, és megér némi időráfordítást áttanulmányozása. Balra indulunk tovább *(ÉÉNY)* az aszfaltos töltésen 78,5 tkm-ig *(22,4 km)*, nem kell kereszteződések beazonosításával bajlódnunk. Közben a 60-as tkm-nél áthajtunk a Dongéri-főcsatorna felett. Sem itt, sem a 61,8-es tkn-nél elért öntözőcsatorna és vízkivételi műnél ne fürödjünk! Kicsit odébb - a 62,6-es tkm-nél *(úp.: 080elag)* - a rámpán legurulva az ártéri oldalra track: K011o014 *(133 m)*, az egykori hajókikötő lépcsőjénél *(224 fkm)* frissülhetünk végre a Tisza vizében.  
*(Legyünk figyelmesek! A lejárón kívüli rész köves és sérülést okozható tárgyaktól sem mentes. Ne szerezzünk sem magunknak, sem társainknak kellemetlenséget!)*

Pihenésünket, felfrissülésünket követően itt elhelyezhetjük időközben keletkezett szemetünket is, valamint a kihelyezett turisztikai információs táblán tájékozódhatunk a szalakóta védelméről.

Nyeregbe pattanhatunk, és miután felküzdöttük a rámpán magunkat, eredeti irányunkba, jobbra *(ÉÉK)* fordulunk. Elhaladunk a Csanyteleki gátőrház mellett *(11.03.01 / 62,7 tkm)*. Itt vízkészletünket is feltölthetjük *(úp.: 082viz)*. *(A gátőrház kerítésénél kifelé is találunk csapot.)* Tovább bringázva, majd a 66,6 tkm-nél megállva, rövid sétával a mentett oldalon *(NY)*, a csatorna partján találunk egy természeti érdekességet, a kilenc összenőtt fát *(úp.: 084latv)*. A töltésről nem tűnik különösnek, de érdemes lesétálnunk *(track: K011o015)*, és alaposabban szemügyre venni a tövét, a kapcsolódásokat!

A Vidraéri gátőrházat *(11.03.02)* a 67,6 tkm-nél hagyjuk magunk mögött, a hozzá kapcsoló főcsatornai műtárgyakkal együtt, melyek segítségével az eddigi legmagasabb árvízszintről is tájékozódhatunk.

A 67,6 tkm-től némi útminőség romlást kell „elszenvednünk”.   
A 72,4 tkm-ig *(4,8 km)* betonelemekből, kettő nyomvonal kialakításával épített úton haladunk, az illesztések határozott érzékelésével. Jutalomként két hatalmas ívét gurulhatjuk be a töltésnek, közben gyönyörködve a tiszamenti tájban. A mentett oldalon, 70,75 tkm-nél megvizsgálhatjuk a töltéstámasztás két formájának *(rézsútos, lépcsőzetes)* kialakítását/találkozását. Még ezen útszakasz elején - a 67,9 tkm-nél - turisztikai tájékoztató táblát találunk a „Hullámtéri erdők” *(Labodár)* címmel *(úp.: 088info)*.

A Kilencesi gátőrházat *(11.03.03)* a 72,7 tkm-nél hagyjuk el.   
*(76,3-es tkm-nél, a kanyarulatban, a mentett oldalon található emlékmű talapzatán készíthetünk mókás, vagy sejtelmes emlékképet kirándulásunkról.)*78,5 tkm-nél elért hídfőnél *(úp.: 005elag)* a folyón átgurulva, már ismert, bejárt útszakaszon térhetünk vissza kiindulási pontunkra.

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*